title: KOMISIJOS ĮGYVENDINIMO REGLAMENTAS (ES) …/... kuriuo su salmonelėmis susijusių specialių garantijų, nustatytų Europos Parlamento ir Tarybos reglamente (EB) Nr. 853/2004, taikymas išplečiamas Danijai skirtai broilerių (Gallus gallus) mėsai

text:
KOMISIJOS ĮGYVENDINIMO REGLAMENTAS (ES) …/...

               2018 02 28

               kuriuo su salmonelėmis susijusių specialių garantijų, nustatytų Europos Parlamento ir Tarybos reglamente (EB) Nr. 853/2004, taikymas išplečiamas Danijai skirtai broilerių (Gallus gallus) mėsai

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus
                  1
               , ypač į jo 8 straipsnio 3 dalies b punktą,

               kadangi:

               (1)Reglamente (EB) Nr. 853/2004 nustatyti konkretūs gyvūninių maisto produktų higienos reikalavimai maisto tvarkymo subjektams ir tam tikros specialios garantijos, taikomos Suomijos ir Švedijos rinkoms skirtiems tam tikriems gyvūniniams maisto produktams. Todėl maisto tvarkymo subjektai, ketinantys pateikti nurodytų gyvūnų mėsą šių valstybių narių rinkai, turi laikytis tam tikrų su salmonelėmis susijusių taisyklių. Be to, prie tokių mėsos siuntų turi būti pridėtas prekybos dokumentas, kuriame turi būti nurodyta, kad pagal Sąjungos teisės aktus buvo atlikti mikrobiologiniai tyrimai ir kad jų rezultatai buvo neigiami;

               (2)be to, Komisijos reglamente (EB) Nr. 1688/2005
                  2
                nustatytos tos specialiosios garantijos ir išdėstytos tokios mėsos mėginių ėmimo taisyklės bei šių mėginių mikrobiologinio tyrimo metodai. Jame taip pat pateiktas prekybos dokumento, pridedamo prie mėsos siuntų, pavyzdys;

               (3)2007 m. spalio 5 d. Danijos veterinarijos ir maisto tarnyba Komisijai perdavė prašymą leisti Danijai pagal Reglamentą (EB) Nr. 853/2004 visoje Danijos teritorijoje taikyti specialias garantijas, susijusias su broilerių (Gallus gallus) mėsoje aptinkamomis salmonelėmis. Prie prašymo pridėtas Danijos salmonelių kontrolės programos, skirtos broilerių (Gallus gallus) mėsai, aprašymas;

               (4)2008 m. birželio 18 d. posėdyje Maisto grandinės ir gyvūnų sveikatos nuolatinis komitetas pritarė Komisijos tarnybų darbiniam dokumentui „Rekomendacinis dokumentas dėl minimalių reikalavimų, taikomų salmonelių kontrolės programoms, kurios dėl Gallus gallus rūšies paukščių mėsos ir kiaušinių turi būti pripažintos lygiavertėmis patvirtintosioms Švedijoje ir Suomijoje“
                  3
                (toliau – rekomendacinis dokumentas);

               (5)Danijos salmonelių kontrolės programa, skirta broilerių (Gallus gallus) mėsai, laikoma lygiaverte patvirtintajai Švedijoje ir Suomijoje ir atitinka rekomendacinį dokumentą. Tačiau salmonelių paplitimas Danijos Gallus gallus rūšies veislinių paukščių pulkuose buvo didesnis nei rekomendaciniame dokumente pasiūlyta aukščiausia riba, todėl Danijos padėtis negali būti laikoma atitinkančia padėtį Suomijoje ir Švedijoje;

               (6)2017 m. vasario 6 d. Danijos veterinarijos ir maisto tarnyba perdavė duomenis dėl salmonelių paplitimo veislinių jauniklių, veislinių suaugusių paukščių ir broilerių pulkuose bei Gallus gallus rūšies paukščių mėsoje 2011–2016 m. laikotarpiu. 2015–2016 m. paplitimas atitinka rekomendaciniame dokumente nustatytas aukščiausias ribas;

               (7)todėl specialių garantijų taikymas turėtų būti išplėstas Danijai skirtoms broilerių (Gallus gallus) mėsos siuntoms. Be to, tokioms siuntoms turėtų būti taikomos Reglamente (EB) Nr. 1688/2005 nustatytos tokios mėsos mėginių ėmimo taisyklės, šių mėginių mikrobiologinio tyrimo metodai ir prekybos dokumento pavyzdys;

               (8)šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

               1 straipsnis

               Danijai leidžiama Danijai skirtoms broilerių (Gallus gallus) mėsos, kaip apibrėžta Reglamento (EB) Nr. 853/2004 I priedo 1.1 punkte, siuntoms taikyti su salmonelėmis susijusias specialias garantijas, nustatytas to reglamento 8 straipsnio 2 dalyje.

               2 straipsnis

               Prie 1 straipsnyje nurodytų mėsos siuntų pridedamas Reglamento (EB) Nr. 1688/2005 IV priede pateikto pavyzdžio prekybos dokumentas.

               3 straipsnis

               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2018 02 28

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 139, 2004 4 30, p. 55.

                     (2)

                        2005 m. spalio 14 d. Komisijos reglamentas (EB) Nr. 1688/2005, įgyvendinantis Europos Parlamento ir Tarybos reglamento (EB) Nr. 853/2004 nuostatas, taikomas specialioms garantijoms, susijusioms su salmonelėmis Suomijai ir Švedijai skirtose tam tikrų mėsos rūšių ir kiaušinių siuntose (OL L 271, 2005 10 15, p. 17).

                     (3)

                  https://ec.europa.eu/food/sites/food/files/safety/docs/biosafety_food-borne-disease_salmonella_guidance_min-req_eggs-poultry-meat.pdf
                  .


title: KOMISIJOS ĮGYVENDINIMO REGLAMENTAS (ES) …/... kuriuo leidžiama laikinai nukrypti nuo Deleguotajame reglamente (ES) 2015/2446 nustatytų lengvatinės kilmės taisyklių, taikomų Kambodžoje gaminamiems dviračiams ir kitoms pedalinėms transporto priemonėms dėl Malaizijos kilmės detalių naudojimo taikant kumuliaciją

text:
KOMISIJOS ĮGYVENDINIMO REGLAMENTAS (ES) …/...

               2018 03 08

               kuriuo leidžiama laikinai nukrypti nuo Deleguotajame reglamente (ES) 2015/2446 nustatytų lengvatinės kilmės taisyklių, taikomų Kambodžoje gaminamiems dviračiams ir kitoms pedalinėms transporto priemonėms dėl Malaizijos kilmės detalių naudojimo taikant kumuliaciją

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas
                  1
               , ypač į jo 64 straipsnio 6 dalį ir 66 straipsnio b punktą,

               kadangi:

               (1)Europos Parlamento ir Tarybos reglamentu (ES) Nr. 978/2012
                  2
                Sąjunga suteikė bendrųjų muitų tarifų lengvatas (BLS) Kambodžai. BLS taikoma nuo 2014 m. sausio 1 d.;

               (2)Reglamente (ES) Nr. 952/2013 numatyta galimybė tam tikromis tiksliai apibrėžtomis aplinkybėmis leisti tam tikroms prekėms taikyti nukrypti nuo lengvatinės kilmės taisyklių leidžiančias nuostatas BLS lengvatomis besinaudojančių šalių naudai. Pagal Komisijos deleguotąjį reglamentą (ES) 2015/2446
                  3
                regioninė kumuliacija gali būti taikoma tik šalims, priklausančioms tai pačiai regioninei grupei, kurios eksporto į Sąjungą metu naudojasi BLS lengvatomis;

               (3)2016 m. spalio 13 d. Kambodža pateikė prašymą trejiems metams pratęsti Komisijos įgyvendinimo reglamentu (ES) Nr. 822/2014
                  4
                suteiktą nukrypti leidžiančią nuostatą. Pagal tą nukrypti leidžiančią nuostatą, siekiant nustatyti iš Kambodžos į Sąjungą eksportuojamų SS 8712 pozicijai priskiriamų dviračių kilmę, Kambodžai buvo suteikta teisė Malaizijos kilmės detales laikyti Kambodžos kilmės detalėmis, taikant regioninę kumuliaciją pagal BLS sistemą, nepaisant to, kad Malaizija nėra BLS lengvatomis besinaudojanti šalis;

               (4)savo prašyme Kambodža nurodo, jog jos dviračių pramonė dėjo daug pastangų, kad palaipsniui pradėtų laikytis mažiausiai išsivysčiusioms šalims taikomų Sąjungos kilmės taisyklių (nustatytų Komisijos deleguotojo reglamento (ES) 2015/2446 22-03 priede), kuriose numatyta, jog produktas laikomas esančiu mažiausiai išsivysčiusios šalies kilmės produktu, jei jo gamybai naudojamos iš kitų šalių importuojamos medžiagos neviršija 70 proc. Tačiau Kambodža padarė išvadą, kad tam, jog ši pramonės šaka visapusiškai atitiktų mažiausiai išsivysčiusioms šalims taikomas Sąjungos kilmės taisykles, reikia daugiau laiko;

               (5)2017 m. vasario 17 d. raštu Komisija paprašė Kambodžos pateikti papildomos informacijos. 2017 m. birželio 15 d. Kambodža tokią informaciją pateikė ir nuo tada jos paraiška laikoma išsamia;

               (6)savo atsakyme Kambodža įrodė, kad buvo įdėta pastangų siekiant didesnio dviračių sektoriaus savarankiškumo: buvo skirta investicijų papildomų detalių (rėmų, dažų, suvirinimo arba ratlankių) gamybos linijoms įdiegti. Kambodža taip pat paaiškino, kad, siekiant padidinti Kambodžoje sukuriamą pridėtinę vertę gamintojai buvo skatinami dviračių priedus ir pakavimo medžiagas pirkti iš vietos tiekėjų. Taip Kambodža suformavo dabartinę investuotojų pritraukimo politiką, kad specialiose ekonominėse zonose galėtų įsteigti dviračių pramonę remiančius pramoninius centrus;

               (7)Kambodža pabrėžia, kad papildomas laikotarpis yra svarbus siekiant išlaikyti Kambodžos dviračių pramonės tempą ir įgyvendinti naujus projektus, kuriais visų pirma skatinamos kitų Pietryčių Azijos valstybių asociacijos (ASEAN) narių investicijos, padėsiančios patenkinti su dviračių detalių kokybe ir kainodara susijusius Kambodžos dviračių pramonės poreikius;

               (8)remiantis Kambodžos pateikta papildoma informacija, atrodo, kad ji yra užtikrinusi pakankamą savo dviračių pramonės savarankiškumo lygį, o jos ataskaitoje pateikti duomenys rodo, kad dabartinėmis sąlygomis bus greitai pasiekta nuolatinė atitiktis kilmės taisyklei, pagal kurią gali būti naudojama ne daugiau kaip 70 proc. kilmės statuso neturinčių medžiagų. Todėl, atsižvelgiant į šį pagerėjimą, nėra poreikio ilgam pratęsti nukrypti leidžiančios nuostatos taikymą arba ją taikyti dideliam skaičiui į Sąjungą importuojamų dviračių. 2016 m. nukrypti leidžianti nuostata buvo taikoma 150 000 vienetų, todėl siekiant padėti Kambodžai užtikrinti visišką šios pramonės šakos savarankiškumą, pakaks šią nukrypti leidžiančią nuostatą taikyti 100 000 vienetų;

               (9)vis dėlto, kaip Kambodža paaiškino savo prašyme, tai, ar nukrypti leidžiančia nuostata bus visiškai pasinaudota, priklauso nuo sezoninio ritmo: detalių užsakymo (spalio–gruodžio mėn.) ir tų detalių importo iš kitų šalių (nuo kitų metų gegužės mėn. iki dar kitų metų kovo mėn.). Todėl atrodo, kad tam, jog nukrypti leidžianti nuostata būtų naudinga, reikėtų suteikti pakankamai ilgą jos taikymo laikotarpį. Dėl tų pačių priežasčių šis reglamentas turėtų įsigalioti jo paskelbimo Europos Sąjungos oficialiajame leidinyje dieną;

               (10)kad būtų galima veiksmingai stebėti, kaip taikoma nukrypti leidžianti nuostata, būtina Kambodžos valdžios institucijas įpareigoti reguliariai pranešti Komisijai pagal nukrypti leidžiančią nuostatą išduotų A formos kilmės sertifikatų duomenis;

               (11)nukrypti leidžianti nuostata turėtų būti taikoma SS 8712 pozicijai priskirtiems produktams, kuriuose naudojamos SS 8714 pozicijai priskiriamos Malaizijos kilmės detalės;

               (12)šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

               1 straipsnis

               1. Nukrypstant nuo Reglamento (ES) 2015/2446 55 straipsnio 2 dalies a punkto, Kambodžai suteikiama teisė taikyti kilmės regioninę kumuliaciją pagal Reglamento (ES) 2015/2446 II antraštinės dalies I skyriaus 2 skirsnį, kai į Sąjungą eksportuojamų dviračių ir kitų pedalinių transporto priemonių, priskiriamų SS 8712 pozicijai, gamybai naudojamos SS 8714 pozicijai priskiriamos Malaizijos kilmės detalės.

               2. 1 dalyje nurodytų detalių kilmės įrodymas rengiamas remiantis Komisijos įgyvendinimo reglamento (ES) 2015/2447
                  5
                II antraštinės dalies 2 skyriaus 2 skirsnio 2 poskirsniu.

               2 straipsnis

               1 straipsnyje numatyta nukrypti leidžianti nuostata taikoma iš Kambodžos eksportuojamiems SS 8712 pozicijai priskiriamiems ir išleidimui į laisvą apyvartą Sąjungoje įforminti deklaruojamiems produktams priede nurodytu laikotarpiu ir neviršijant jame nustatytų kiekių.

               3 straipsnis

               Šio reglamento priede nustatyti kiekiai administruojami pagal Įgyvendinimo reglamento (ES) 2015/2447 49–54 straipsnius.

               4 straipsnis

               Kambodžos kompetentingų valdžios institucijų išduotų A formos kilmės sertifikatų 4 langelyje arba Kambodžoje registruotų eksportuotojų surašytuose pareiškimuose apie prekių kilmę dėl 2 straipsnyje nurodytų prekių turi būti šie patvirtinamieji įrašai:

               - „Derogation — Commission Implementing Regulation (EU) 2017/…“.

               Iki mėnesio, einančio po kiekvieno kalendorinio ketvirčio, pabaigos Kambodžos kompetentingos institucijos pateikia Komisijai 2 straipsnyje nurodytų produktų kiekių, dėl kurių pagal šį reglamentą išduoti A formos kilmės sertifikatai, ketvirčio ataskaitą ir tų sertifikatų serijos numerius.

               5 straipsnis

               Kambodžos kompetentingos valdžios institucijos imasi visų reikiamų priemonių siekdamos užtikrinti šio reglamento 1 ir 4 straipsnių laikymosi ir sukurti bei prižiūrėti visas administracines struktūras ir sistemas, užtikrinančias 1 straipsnyje nurodytos nukrypti leidžiančios nuostatos teisingą taikymą ir administracinį bendradarbiavimą su Malaizijos valdžios institucijomis, Europos Komisija ir Sąjungos valstybių narių muitinėmis, kaip nurodyta Įgyvendinimo reglamento (ES) 2015/2447 II antraštinės dalies 2 skyriaus 2 skirsnio 2 poskirsnyje.

               6 straipsnis

               Šis reglamentas įsigalioja jo paskelbimo Europos Sąjungos oficialiajame leidinyje dieną.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2018 03 08

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 269, 2013 10 10, p. 1.

                     (2)

                        2012 m. spalio 25 d. Europos Parlamento ir Tarybos reglamentas (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (OL L 303, 2012 10 31, p. 1).

                     (3)

                        2015 m. liepos 28 d. Komisijos deleguotasis reglamentas (ES) 2015/2446, kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos (OL L 343, 2015 12 29, p. 1).

                     (4)

                        2014 m. liepos 28 d. Komisijos įgyvendinimo reglamentas (ES) Nr. 822/2014, kuriuo leidžiama nukrypti nuo Reglamente (EEB) Nr. 2454/93 nustatytų prekių kilmės taisyklių, pagal bendrąją lengvatinių muitų tarifų sistemą taikomų Kambodžoje gaminamiems dviračiams dėl Malaizijos kilmės dviračių detalių naudojimo taikant kumuliaciją (OL L 223, 2014 7 29, p. 19).

                     (5)

                        2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).

    ---documentbreak---

               LT

               PRIEDAS

                           Kvotos nr.

                           KN kodas

                           Prekių aprašymas

                           Laikotarpis

                           Kiekis (vienetais)

                           09.8094

                           8712

                           Dviračiai ir kitos pedalinės transporto priemonės (įskaitant transportinius triračius) be variklio

                           Nuo 2017 m. xx xx d. iki 2019 m. gruodžio 31 d.

                           100 000